Kolflys lyk broos vir Aussie-toerTemba Bavuma en Rassie van der Dussen. Foto: Rodger Bosch/AFP. In 2008 het die Proteas die grondslag vir hul geskiedkundige reeksoorwinning in Australië sommer so met die intrapslag in die eerste toets in Perth gelê. Die Suid-Afrikaners het toe met gedugte kolwers soos Graeme Smith, Jacques Kallis, Hashim Amla en AB de Villiers in hul geledere gespog. Boonop het ŉ jong JP Duminy ook onder die Aussie-boulers baljaar. Druk die versnelknoppie nou na 2022 en die Protea-kolflys lyk maar baie broos vir hul Australiese avontuur. Dean Elgar is ongetwyfeld ŉ hardebaard openingskolwer, terwyl Sarel Erwee en Rassie van der Dussen ook al ŉ paar goeie beurte op toetsvlak gespeel het. Maar om doodeerlik te wees – Theunis de Bruyn, Temba Bavuma, Khaya Zondo en selfs Heinrich Klaasen boesem nie noodwendig dieselfde vrees as Smith, Amla en kie in nie. Aiden Markham, wat deesdae sukkel om in rooibalwedstryde die mas op te kom, is uit die toergroep weggelaat en Keegan Petersen se dyspierbesering beteken dat hy ook die aksie op die televisie sal moet volg. Dean Elgar. Foto: © Christiaan Kotze/C& C Photographic Agency Ervaringsgewys het ŉ moontlike kolfspan van Elgar, Erwee, De Bruyn, Bavuma, Van der Dussen en Verreynne net 177 toetse tussen hulle; neem vir Elgar uit die berekening en die syfer krimp skielik tot 98 wedstryde. De Bruyn spog darem met ŉ eersterangse gemiddeld van meer as 40, terwyl hy ook onlangs ŉ belangrike honderdtal vir die Titans teen die Lions geslaan het. Hy was egter in 2019 laas in aksie vir die Proteas. Gelukkig het die boulers in die onlangse toetsreeks teen Engeland gewys dat hulle ook die wilgerlat kan swaai. “As boulers skaaf ons gereeld aan ons kolfwerk gedurende die netsessies. Ons trotseer ander boulers, terwyl die afrigters ook gereeld vir ons balle gooi,” het Keshav Maharaj destyds op die vooraand van die Old Trafford-toets gesê. Maar hy sal nie altyd saam met Marco Jansen of Simon Harmer of Kagiso Rabada die kastaiings uit die vuur kan krap nie. Die kolwers sal ook hul man moet kan staan. Protea-groep: Dean Elgar (kaptein), Sarel Erwee, Theunis de Bruyn, Themba Bavuma, Khaya Zondo, Rassie van der Dussen, Heinrich Klaasen, Kyle Verreynne, Keshav Maharaj, Kagiso Rabada, Simon Harmer, Gerald Coetzee, Marco Jansen, Lungi Ngidi, Anrich Nortjé, Glenton Stuurman. Bepalings: 17 tot 21 Desember: Eerste toets in Brisbane 26 tot 30 Desember: Tweede toets in Melbourne 4 tot 8 Januarie 2023: Derde toets in Sydney.